באטמן: שובו של ברוס ויין

עלילה

במהלך המשבר האחרון, באטמן נאבק בדארקסייד, וקרני האומגה של האחרון אינם הורגים אותו אך בעקבות קריסות הזמן והמרחב סביב, ויין מאבד את זיכרונו ונשלח לעבר. הוא כמעט נהרג בידי שבט ניאנדרטלים בראשות איש מערות בן אלמוות שנודע לימים כונדל סאבאג', וניצל בידי איש צעיר שמחזיר לו את חגורת הגאדג'טים. בשלב זה הוא פועל יותר מתוך אינסטינקט מאשר מתוך ידיעה, והוא עוטה פרוות עטלף גדול ומשתמש בכלים שבחגורה כנגד אנשי המערות. אולם, הוא נאלץ להימלט באמצעות קפיצה אל תחתית מפל. כשהוא מתאושש הוא מגלה שהוא זינק קדימה בזמן אל תקופת הפוריטניות.
מעשהו הראשון בזמן זה הוא להציל אישה בשם אנני ממפלצת, ומקים לעצמו חיים חדשים בקולוניה הקטנה גות'אם תחת השם "מרדכי". הוא מצטרף לצוות ציידי מכשפות יחד עם אביו הקדמון נתניאל ויין, ומשתמש במיומנות הבלשית שלו כדי לפתור פשעים שייתכן שקשורים לכישוף. כאשר אנני מתגלה כמכשפה שאחראית לזימון המפלצת, ברוס מנוע מלהצילה מתלייה בידי נתניאל. היא לא מודעת לכך שהאיש אותו הבטיחה לאהוב הוא ויין עצמו, ומקללת בטרם מותה את משפחת ויין לדורותיה. לאחר מכן, ויין מזנק שנית קדימה בזמן.
ויין מופיע במאה ה-18, בו הוא מתעמת עם הפירט האגדי שחור הזקן. שחור הזקן מאמין כי ויין הוא "הפירט השחור" האגדי, ג'ק ואלור, ודורש ממנו להובילו לאחד מהאוצרות המפורסמים ביותר ולגנבו מידי שבט פרימיטיבי של אנשי עטלף - צאצאי אנשי המערות אותם ויין פגש בעבר הפרהיסטורי, ואשר הנציחו אותו כאל בשם "ברבאטוס". שבוי אחר של שחור הזקן, צעיר בשם ג'ק לוגינס מגלה לוויין כי הוא נכד של הפירט השחור, ועוזר לו לארגן הונאה שפוגעת בשחור הזקן ובצוותו. לאחר מכן השבט מדריך את ויין לעומק המערות שלהם שם הוא מוצא את הברדס והחליפה שלו, שנותרו שם עוד מהזמן הקדמון. הגלימה מעוררת את זכרונו של ויין וקודם לפני שהם מתפוגגים הוא מורה לג'ק לתעד את האירועים האלו על הכתב ולהניחו בקופסה שתופקד למשפחת ויין. עם שחר, ברוס קופץ שוב קדימה אל המאה ה-19 במערב הפרוע.
בתקופת הזמן החדשה הזו, ברוס מעצב לעצמו זהות של לוחם אקדחים (למרות שעדיין הוא מתנהל לפי מדיניות "ללא רובים" ו"ללא הרג"), המכוונות כנגד מעשיו של סאבאג'. סאבאג' שוכר צייד ראשים בשם ג'ונה הקס להרוג את ויין, בעוד הוא מתכנן לגנוב את הקופסה יחד עם אב קדמון נוסף של ויין, מנהיג כתות בשם תומאס ויין. ברוס מציל את המחזיק בה מהנבלים, שמזהים אותו בתור בעליה האמיתיים של הקופסה. אחרי שהוא מחלץ את יומנו של ג'ק ואלור ממנה, ויין נורה בידי הקס אל המים במזח, שלעתיד יהיה מפרץ גות'אם. משפחת ויין בונה את אחוזת ויין על צוק סמוך ומטמינה את הקופסה שם (במערות השבט לשעבר שבעתיד יהיו למערת העטלף).
ברוס מגיע לשנות השלושים של המאה ה-20, ונלקח לבית החולים כדי להתאושש מהיריה שספג. הוא פוגש אשה בשם מרשה, ומגלה שהגיע זמן לא רב אחר רצח הוריו. מרשה מאמינה כי אביו זייף את מותו ושוכרת את ברוס כדי לחקור את התאוריה שלה. ברוס חושד בה ועוקב אחריה לבית קברות, שם מתגלה כי היא חברה בארגון הכפפות השחורות של השטן. ארגון זה מתכוון להקריבו לאל ברבאטוס - תוך חוסר ידיעה שהוא המיתוס עצמו, כדי לזכות בחיי אלמוות. הטקס כרוך בשימוש במכונת זמן של פרופסור קרטר ניקולס, אך ברוס משבש את ההליכים, גונב אותה ובורח באמצעותה פעם נוספת.
ברוס מגיע לסוף הזמן, אל הארכיון העצום המכיל את כל היסטוריית הזמן. ברגעים שלפני מות היקום, זיכרונותיו חוזרים לו והאמת מתגלה: דארקסייד מעולם לא התכוון להורגו בקרני האומגה, במקום זאת הוא הסתמך עליו שישרוד ויצבור אנרגיה הרסנית של אומגה שתתחזק בכל קפיצה שלו בזמן, אנרגיה שתהרוס את המציאות בסוף במאה ה-21. כדי להניע את הקפיצות אלו שלח דארקסייד משרת, מפלצת היפר-ממדית שעוקבת אחריו בזמן עד הגיעו לנקודת ההיעלמות בסוף הזמן.
בעוד כל זה מתרחש, בעלי בריתו של באטמן מליגת הצדק הבינו שהוא חי והחלו לחפש אחריו. סופרמן, ריפ האנטר, גרין לנטרן, ובוסטר גולד נוסעים בעקבותיו בזמן כדי למצאו, וגם מגיעים לנקודת ההיעלמות. כאשר השלב האחרון בתוכנית מופעל ויין מתמזג עם האדריכלים הרובוטים ששומרים על הנקודה. הוא נעלם שוב וגופו מוחזק בידי המפלצת ההיפר-ממדית שחוזרת אתו למאה ה-21, אך העוצמה המשולבת של הליגה שנאבקת בו קורעת אותו מגופו של ויין, ומחזירה אותו אחורה בזמן, מובס. אולם, אנרגיית האומגה של ברוס עדיין מאיימת על המציאות והם נאלצים לעצור את ליבו על מנת לאפשר למוות והאנרגיה לצאת מגופו. לפני שליבו חוזר לעבוד, ברוס חווה חיזיון אחרון של דארקסייד ומטרון, והאחרון דוחק בו להביס את דארקסייד באמצעות "האמת הראשונה של באטמן". ברוס נזכר בלילה הראשון שלו כבאטמן, כפי שמסופר בבאטמן: שנה ראשונה, כאשר אלפרד פניוורת' מציל את חייו בחבישת פצעיו ואומר את האמת: למרות שניסה לטעון זאת במהלך לחימתו בפשע, באטמן מעולם לא היה לבד. ויין מתעורר מהתרדמת כשהוא מטוהר מהקרינה. הוא לובש את חליפתו ויוצא להילחם בפשע באומרו שהמחלה של גות'אם התפשטה אל מעבר לגבולות העיר ובאטמן נחוץ פעם נוספת.

אפילוג

אירועי הסיפור ממשיכים במיני סדרה "ברוס ויין: הדרך הביתה" ובחוברת באטמן ורובין 16#, בהם ברוס מרחיב את פעולותיו באמצעות הקמת באטמן בע"מ ברחבי העולם.

מהדורות נוספות

הסדרה נאספה לכרך יחיד ויצאה בגרסת אוגדן בפברואר 2011,ISBN 1-4012-2968-9 ובכריכה רכה בינואר 2012.ISBN 1-4012-3382-1